Падчас Другой Сусветнай Вайны ў царкву трапіў снарад. Справа ў тым, што царква з'яўляецца высотнай дамінантай пасёлка, адпаведна па ёй магла прыстрэльвацца артылерыя. Пазней храм таксама падпалілі партызаны. У сярэдзіне 20-га стагоддзя савецкія ўлады прынялі рашэнне знесці паўразбураны будынак храма ў вёсцы Райца, які ўжо тады пуставаў без даху і перакрыццяў. У царкве было зроблена некалькі выбухаў, аднак масіўныя сцены з цэглы і натуральнага каменя, якія дасягаюць метровай таўшчыні, выстаялі, а канчаткова разбіраць храм так і не сталі. Храм проста пакінулі пуставаць і далей разбурацца пад дзеяннем часу.